TV7 JERUUSALEMMA UUDISED
Meie tänased teemad -
Iisrael on mures Süüria keemiarelvade pärast
Obama hoiatas Süüriat
Beduiinid vallutavad Negevit
Hezbollah eitab drooni saatmist Iisraeli
Amazoni juudid teel Iisraeli
TV7 Jeruusalemma Uudistest - Shalom!
Israel Today teatel kinnitasid Iisraeli tippsõjaväelased,
et oma positsioone kaitsvad Süüria diktaatori Bashar Assadi väed
on kasutanud mässuliste vastu keemiarelva.
Sama murettekitav on iisraellaste meelest
rahvusvahelise kogukonna reageerimatus kuriteole.
Iisraeli sõjaväeluure juhi kindral Itai Bruni sõnul
näeb Süürias tehtud ohvrite fotodel selgeid märke sariinimürgitusest.
Kindral Brun on veendunud, et Assadi väed on kasutanud sariini
ja teisi keemiarelvi viimastel nädalatel mitmeid kordi.
Bruni väitel on Assadi rezhiimi kasutuses 1000 tonni keemiarelvi.
Tema väitel on rahvusvahelise kogukonna kõrvulukustav vaikus
keemiarelvade kasutamise suhtes vägagi murettekitav.
Kui maailm vaikib ajal,
mil Assad kasutab keemiarelva oma rahva vastu,
kas sekkutakse,
kui keemiarelva kasutatakse Iisraeli vastu pärast seda,
kui terroristid on need Assadi langemise tõttu oma valdusse saanud?
Seetõttu peaks Iisrael Bruni sõnul vägagi mures olema.
Bruni väitel ei tee paljud Süüria ja selle relvade kontrollimise eest
võitlevad mässulised just kõige mõistlikumaid otsuseid.
Peaminister Benjamin Netanyahu hoiatas varem,
et Iisrael valmistub tegutsema mässuliste vastu,
kui nood peaksid valed relvad oma valdusse saama.
Arutz Sheva teatab USA presidendi Barack Obama hoiatusest.
Obama kordas eelmisel reedel varasemat avaldust,
mille kohaselt USA reageerib keemiarelva kasutamisele Süürias.
Samal ajal andis ta mõista, et veel pole 100% kindel,
kas USA luureandmed tõestavad keemiarelvade kasutust.
Enne kohtumist Jordaania kuninga Abdullah II-ga ütles Obama,
et info Süüria keemiarelvade kohta ei näita,
millal ja kuidas neid kasutatud on.
Obama sõnul kasutatakse teema uurimiseks suuri ressursse.
Ajagraafiku suhtes ütles Obama, et tegu on pikaajalise eesmärgiga,
mitte ühe öö lihtsa lahendusega.
Massihävitusrelvade kasutamine tsiviilelanike vastu
rikub Obama sõnul rahvusvahelist õigust
ning muudab mängureegleid.
Obama sõnul muutuvad tema arvutused,
kui Süüria valitsus kasutab massihävitusrelvi oma rahva vastu.
Eelmise nädala alguses ütles Valge Maja esindaja Jay Carney,
et Obama ootab lõplikku otsust, kas Süüria valitsus kasutas
keemiarelva mässuliste vastu või ei, enne kui tegutsema hakkab.
Israel Hayom'i teatel ütles Iisraeli asevälisminister Zeev Elgin
eelmisel nädalal, et USA peaks kaaluma
Süüria keemiarelvade kasutuse vaoshoidmiseks sõjalist sekkumist.
Elgini sõnul jälgivad olukorda Iraan ja kogu maailm.
Iisraeli rahvusuudised Arutz Sheva
räägivad telepersoon Avri Giladi ringreisist Negevis.
Gilad külastas eelmisel neljapäeval Negevit koos liikumisega Regavim.
Liikumine tahab keelustada illegaalset ehitustegevust
araablaste ja beduiinide aladel.
Ametnikud ei kontrolli seal seadustejärgimist peaaegu üldse,
et vältida kokkupõrkeid.
Rühmituse raporti andmeil on Negevis 2100 illegaalset beduiini asulat,
mis hõlmavad rohkem kui 80 000 hektarit.
Paljud Negevi kõrbe beduiinid austavad Iisraeli seadusi
ja teenivad isegi Iisraeli kaitseväes.
Siiski on Negev ka paljude beduiini mafiaperekondade
ja uimastikaubitsejate kodu.
Beduiini kurjategijad teevad tihti vägivaldseid rünnakuid
juudi farmidesse.
Samuti loovad piirkonna täiskasvanud beduiini mehed
suhteid teismeliste juuditaridega,
mis viivad röövimiste ja vägistamisteni.
Avri Gilad kirjutas Facebookis, et Negevit pole enam;
beduiinid on selle vallutanud.
Giladi väitel on valitsus lubanud anda beduiinidele 60% maast,
kuhu nood on illegaalselt elama asunud.
Endine Knesseti liige Benny Begin on pakkunud Giladi sõnul beduiinidele
63% piirkonnast, mida nood enda omaks väidavad.
Giladi väitel tuleb Begini plaan peatada
ja Negev tagasi vallutada.
Giladi sõnul peab seadus kehtima nii juutidele kui beduiinidele.
Arutz Sheva teatab eelmisel nädalal allatulistatud luuredroonist.
Hezbollah telekanali Al Manari sõnul eitab Hezbollah drooni saatmist
okupeeritud Palestiina aladele.
Iisraeli peaminister Netanyahu oli eelmisel neljapäeval
helikopteriga teel Põhja-Iisraeli, kui õhujõud avastasid Haifa kohal
Liibanonist Iisraeli õhuruumi tunginud drooni,
mille läkitajaks peeti Hezbollah't.
Õhujõud tulistasid drooni alla,
enne kui see Iisraeli maismaa kohale jõudis.
Peaministri õhusõiduk naasis sündmuse ajaks maapinnale.
Üks Iisraeli Õhujõudude ohvitser oli pärast sündmust murelik,
kuna droonid võivad kanda kuni 50 kg lõhkeainet
ning täita täppisraketi ülesannet.
Peaminister Netanyahu peab piiririkkumist äärmiselt tõsiseks.
Mullu oktoobris saatis Hezbollah Iisraeli territooriumile drooni,
mille Iisraeli Õhujõud peatasid, kui see juba kaugel Juuda kohal oli.
Arutz Sheva räägib sadade Amazoni juutide
Iisraeli kolimise kavatsustest.
Juudi Agentuuri teatel planeerivad Peruu juutide järeltulijad
Iisraeli kolimist.
Sealsed juutide järeltulijad on Amazoni juutide arvu kahekordistanud.
Iisraeli suunduva kogukonna liikmed on läbinud konservatiivse
judaismi pöördumise protseduuri.
Kuna konservatiivne judaismi pöördumise protseduur
erineb traditsioonilisest ortodoksi protseduurist,
saavad nad Iisraeli kodakondsuse, kuid valitsus ei pea neid juutideks.
Juudi Agentuur alustas nende saabumisega seotud korraldusi
ja neile leiti korterid Ramle linnas.
Ramles elavad nad esimese kuu,
kuna see on Iisraeli Peruu kogukonna kodulinn.
2004. aastal peatas Iisraeli valitsus India ja Peruu juutide immigratsiooni.
Hiljem otsus tühistati
ja 2010. aastaks kasvasid oluliselt ka immigratsiooni põhjendused.
Need olid meie tänased uudised. Shalom ja kohtumiseni!
Tõlge: Monika Jaaguri